als_Latn dik_Latn sag_Latn
FC Prishtina e gatshme për spektakël futbolli me Sivassporin
Prishtina është e gatshme për mikpritjen e skuadrës turke Sivasspor, me të cilën do të ndeshet të shtunën në Stadiumin e Qytetit.
Prishtinë (AA) – Skuadra më e suksesshme e futbollit kosovar, FC Prishtina, do të zhvilloj ndeshje miqësore ndërkombëtare me ekipin turk Sivasspor, i cili udhëhiqet nga trajneri Roberto Carlos, dikur mega ylli i futbollit botëror dhe ish-lojtar i Real Madridit dhe kombëtares braziliane.
Para duelit i cili do të zhvillohet të shtunën në Stadiumin e Qytetit në Prishtinë, zyrtarët e klubit mbajtën konferencë për media në të cilën thanë se çdo gjë është e gatshme për këtë duel.
“Ne si klub i kemi marr të gjitha masat për përgatitjen e kësaj ndeshje sa më madhështore dhe sa më mirë, që t’i presim mysafirët me trajnerin e madh të përmasave botërore, Roberto Carlos dhe ekipin i cili ka pasur rezultate të jashtëzakonshme në kampionatin turk dhe po ashtu në garat evropiane, si në Europa League ashtu edhe në kualifikime për Champions League”- tha Afrim Muçiqi, nënkryetari i klubit Prishtina.
“Na sot fillojmë edhe zyrtarisht me shitjen e biletave, do të thotë, prej orës 16 ka filluar në dy pika të ndryshme, në Prishtinë, në Sheshin Zahir Pajaziti dhe te Newborni. Janë pikat zyrtare të klubit Prishtina për shitjen e biletave” tha Kushtrim Demiri, përfaqësues i KD Events & Communications, kompanisë e cila është organizatore e kësaj ndeshjeje.
Gjatë prezantimit të detajeve teknike, Demiri tha se do të respektohen të gjitha standardet e FIFA-së dhe UEFA-së për organizimin e ndeshjeve të futbollit kurse sa i përket çmimeve të biletave, ai tha se ato do të jenë shumë modeste dhe do të ndryshojnë, varësisht nga vendet në stadium.
Në jug dhe veri, çmimi do të jetë 2 euro, në lindje bileta do të kushtojë 3 euro, ndërsa në perëndim 5 euro. Numri i biletave të shtypura është 16.000. Për tribunën perëndimore janë përgatitur 7 mijë bileta, kurse në tri anët tjera, nga 3000 bileta për secilën.
Pikat zyrtare të shitjes se biletave do të jenë te “Newborn” dhe në sheshin “Zahir Pajaziti” në Prishtinë, ndërsa një pikë e shitjes do të jetë në Prizren, tek sheshi “Shadërvani”.
Në fund, Demiri paralajmëroi se delegacioni i Sivassporit i cili do të numëroj rreth 100 persona, do të arrijë në Aeroportin Ndërkombëtar të Prishtinës “Adem Jashari” të premten, rreth orës 15:00, prej nga me përcjellje policore do të transferohet në hotelin Swiss Diamond në qendër të Prishtinës.
Demiri po ashtu paralajmëroi se me të arritur në Prishtinë, Roberto Carlos , legjenda braziliane e futbollit, do t’i drejtohet medieve në një konferencë shtypi për të cilën ende nuk është vendosur nëse do të mbahet në Stadiumin e Qytetit apo në hotelin ku do të qëndrojë ekipi turk.
Deri tani, “Bardh dhe kaltrit” i kanë zhvilluar disa ndeshje miqësore ndërkombëtare, me ekipet si Offenbach, Winterthur, Schaffhausen, Fortuna, Köln, Greuther Furth, Osnabrück, Koblenz etj. mirëpo kjo është ndeshja e parë zyrtare miqësore, pasi që FIFA dhe UEFA i kanë lejuar Federatës së Futbollit të Kosovës të luaj ndeshje miqësore ndërkombëtare, me reprezentacion dhe klube.
Pra, dueli Prishtina - Sivasspor do të zhvillohet të shtunën, me fillim nga ora 17:00 dhe pritet interesim i madh dhe pjesëmarrja e mijëra spektatorëve nga kryeqytetit, mbarë vendi, por dhe më gjerë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn